[pic] | KOMISIJA EVROPSKIH SKUPNOSTI |

Bruselj, 19.9.2007

COM(2007) 544 konč.

POROČILO KOMISIJE EVROPSKEMU PARLAMENTU IN SVETU

o odhodkih EKJS Sistem zgodnjega opozarjanja št. 8/2007

KAZALO

1. UVOD 3

2. NAMENSKI PREJEMKI 3

3. SKLAD ZA PRESTRUKTURIRANJE SLADKORNE INDUSTRIJE 3

4. PRIPOMBE NA IZVAJANJE PRORAčUNA ZA LETO 2007 4

5. SKLEPNE UGOTOVITVE 6

1. UVOD

Za obdobje od 16. oktobra 2006 do 30. junija 2007 je raven dejanskega izvajanja proračuna v primerjavi s sestavo odhodkov, kot je določena s kazalnikom, vzpostavljenim na podlagi določb člena 20 Uredbe Sveta (ES) št. 1290/2005[1], predstavljena v Prilogi.

2. NAMENSKI PREJEMKI

Na podlagi določb člena 34 nove finančne uredbe skupne kmetijske politike (ES) št. 1290/2005 so prejemki, ki izvirajo iz finančnih korekcij na podlagi odločb o potrditvi skladnosti, nepravilnosti in dajatev na mleko, določeni kot namenski prejemki za financiranje odhodkov EKJS. Ti prihodki so bili ocenjeni ob pripravi proračuna za leto 2007 in ta ocena je bila upoštevana, ko je proračunski organ odobril proračunska sredstva za leto 2007. Podrobno:

- prihodki iz dajatev na mleko so bili ocenjeni na 349 milijonov EUR in so se upoštevali pri zmanjšanju odobritev za sektor mleka in mlečnih proizvodov, za katerega je proračunski organ odobril 587 milijonov EUR;

- prihodki iz izterjav pri potrditvi skladnosti so bili ocenjeni na 568,0 milijona EUR, prihodki iz nepravilnosti pa na 70,0 milijona EUR. Skupni znesek 638,0 milijona EUR je bil upoštevan pri zmanjšanju odobritev za shemo enotnega plačila, za katero je proračunski organ odobril 27 918,0 milijona EUR.

Priložena razpredelnica prikazuje izvajanje obračuna namenskih prejemkov, za katere je bilo 30. junija 2007 zbrano 1 126,9 milijonov EUR. Podrobno:

- z dajatvami na mleko je bilo zbrano približno 360,0 milijona EUR v primerjavi s prvotno oceno, ki je znašala 349 milijonov EUR,

- izterjatve pri potrditvi skladnosti so znašale približno 557,8 milijona EUR in

- prihodki iz nepravilnosti so znašali približno 209,2 milijona EUR, do konca proračunskega leta pa se pričakujejo dodatni zneski.

Ti prihodki se lahko v skladu z ustreznimi pravili delno ali v celoti uporabijo za financiranje odhodkov EKJS, če odobrena proračunska sredstva, ki jih odobri proračunski organ, ne zadostujejo za financiranje odhodkov držav članic. Če se prihodki v celoti ali deloma ne uporabijo, se neuporabljeni del samodejno prenese na naslednje proračunsko leto.

3. SKLAD ZA PRESTRUKTURIRANJE SLADKORNE INDUSTRIJE

Začasni zneski za prestrukturiranje v sektorju sladkorja se obravnavajo kot namenski prejemki za financiranje pomoči pri prestrukturiranju sladkorne industrije in druge pomoči, predvidene v skladu za prestrukturiranje. Za tržno leto 2006/2007 se ti zneski nanašajo na količinske kvote za sladkor, inulinski sirup in izoglukozo, dodeljene izvajalcem, ki jih morajo zbrati in vplačati države članice v sklad v dveh obrokih, in sicer do 31. marca in 30. novembra 2007. Konec marca so države članice prvi obrok dolgovanih zneskov za prestrukturiranje v višini približno 1 287,2 milijona EUR prenesle na konto namenskih prejemkov. Junija 2007 so države članice prijavile približno 391,5 milijonov EUR plačil pomoči prestrukturirani sladkorni industriji. Ta plačila bodo financirana iz ustreznega konta namenskih prejemkov, tako da bo saldo znašal 895,7 milijonov EUR, s tem zneskom pa bo mogoče kriti prihodnja plačila pomoči za prestrukturiranje in druge pomoči.

4. PRIPOMBE NA IZVAJANJE PRORAčUNA ZA LETO 2007

V nadaljevanju sledi kratko pojasnilo o vzrokih za najpomembnejše razlike med dejansko in pričakovano ravnijo izvajanja proračuna za leto 2007 za nekatere sektorje.

4.1. Monetarni dejavniki

Pri odhodkih, nastalih v zgoraj navedenem obdobju, je upoštevano gibanje tečaja dolar/euro. Gibanje tega paritetnega tečaja je vplivalo na odhodke pri večjem delu izvoznih nadomestil za kmetijske proizvode, predvsem za žita in sladkor, ter pri nekaterih notranjih pomočeh, kot je pomoč za bombaž.

V skladu s členom 21 Uredbe (ES) št. 1290/2005 je bil proračun, ki ga je sprejel proračunski organ, pripravljen na podlagi povprečnega paritetnega tečaja za obdobje od julija do septembra 2006, in sicer 1 EUR = 1,27 USD. Treba je pripomniti, da je bil v obdobju od 1. avgusta 2006 do 30. junija 2007 povprečni paritetni tečaj približno 1 EUR = 1,31 USD, kar je 3,1% nad tečajem, uporabljenim pri pripravi proračuna za leto 2007.

4.2. Tržni dejavniki

4.2.1. Žita (–327,0 milijona EUR)

Izjemno ugodne notranje in zunanje razmere na trgu žit ter posledično višje cene na notranjem trgu so znižale nakupe in povečale prodajo žit iz javnih skladišč ter znižale odhodke za izvozna nadomestila, kar je povzročilo premajhno porabo odobrenih proračunskih sredstev v tem sektorju, tako naj bi ostalo do konca proračunskega leta.

4.2.2. Nadomestila za proizvode, ki niso navedeni v Prilogi 1 (–71,4 milijona EUR)

Od držav članic se pričakuje, da bodo zmanjšale odhodke za izvozna nadomestila predelanih kmetijskih proizvodov zaradi splošnega zmanjšanja ravni izvoznih nadomestil za različne proizvode. Tako naj bi ostalo do konca proračunskega leta.

4.2.3. Sladkor (181,3 milijona EUR)

Vzrok za sedanjo previsoko porabo odobrenih proračunskih sredstev v primerjavi z ravnijo kazalnika so predvsem povečane količine izvoženega sladkorja, ki zajema sladkor s prostega trga in iz javnih skladišč.

4.2.4. Sadje in zelenjava (– 63,0 milijona EUR)

Vzrok za sedanjo premajhno porabo odobrenih proračunskih sredstev v primerjavi z ravnijo kazalnika so predvsem manjše količine paradižnika, za katere je bila do sedaj dodeljena pomoč za predelovanje. Poleg tega so organizacije proizvajalcev v primerjavi z ustrezno ravnijo kazalnika počasneje uporabljale operativne sklade.

4.2.5. Mleko in mlečni proizvodi (+ 100,3 milijona EUR)

Poraba odobrenih proračunskih sredstev je bila od 30. junija 2007 v primerjavi z ravnijo kazalnika povečana.

Treba je opozoriti, da so razlogi za previsoko porabo odobrenih proračunskih sredstev v primerjavi z ravnijo kazalnika tehnični, saj so s proračunom za leto 2007 prihodki od dajatev na mleko, prvotno ocenjeni na 349 milijonov EUR, obravnavani posebej kot prejemki, namenjeni za EKJS. Proračunska sredstva za leto 2007, ki jih je proračunski organ zahteval in odobril za ta sektor, teh prihodkov niso vključevala, zato se kazalnik uporablja za odobrena sredstva, zmanjšana za ta znesek. Zato sedanje izvajanje proračuna kaže na previsoko porabo.

Če se upoštevajo prihodki iz dajatev na mleko, ki so bili prvotno namenjeni za mlečni sektor, bi to v tem sektorju pomenilo premajhno porabo v višini –152,4 milijona EUR.

4.3. Neposredne pomoči (+30,9 milijona EUR)

Države članice so v juniju pospešile plačila in tako premajhno porabo odobrenih proračunskih sredstev, ki je bila ugotovljena v maju, pretvorile v delno previsoko porabo v primerjavi z ustrezno ravnijo kazalnika.

Na podlagi predvidenih odhodkov držav članic do konca avgusta se bo ta previsoka poraba predvidoma povečala na 1,0 % odobrenih proračunskih sredstev v primerjavi z ustrezno ravnijo kazalnika, vključevala pa bo ločene in druge neposredne pomoči. Zaradi zagotovitve izvrševanja proračuna za nekatere sheme s tega področja so službe Komisije stopile v stike z nekaterimi državami članicami, da bi ugotovile, v kakšni višini nameravajo v obdobju do konca proračunskega leta zagotoviti plačila za te sheme.

Če se upoštevajo prihodki iz potrditve skladnosti in nepravilnosti, ki so bili prvotno namenjeni za shemo enotnega plačila, bi to v poglavju neposrednih pomoči pomenilo premajhno porabo v višini –597,9 milijona EUR od 30. junija 2007.

4.4. Revizija odhodkov za kmetijstvo

4.4.1. Potrditev obračunov iz preteklih let (+40,9 milijonov EUR)

Vse odločitve o potrditvi obračunov, ki bodo predvidoma sprejete do konca tekočega proračunskega leta, obravnava Komisija. Neto znesek, ki je bil po 30. juniju 2007 izterjan prek popravkov na podlagi teh odločitev, je znašal približno –74,7 milijona EUR. Ker je bil v proračunu za leto 2007 ta znesek –178,0 milijona EUR, je bila poraba navedenih odobrenih sredstev premajhna. Če bo že izterjani znesek ostal enak do konca proračunskega leta, se bodo odhodki EKJS za proračunsko leto 2007 povečali za približno 103,3 milijona EUR. Sedanje povečanje odhodkov EKJS znaša približno +40,9 milijona EUR v primerjavi z ustrezno ravnijo kazalnika za junij 2007.

5. SKLEPNE UGOTOVITVE

Poraba odobrenih proračunskih sredstev v obdobju od 16. oktobra 2006 do 30. junija 2007 je znašala 40 371,3 milijona EUR, to pomeni skupno premajhno porabo odobritev v višini približno –191,8 milijona EUR, kar je predvsem posledica tržnih ukrepov. Ta premajhna poraba bi se lahko do konca proračunskega leta še povečala. V tem trenutku pa se ocenjuje, da bo poraba odobrenih proračunskih sredstev za neposredne pomoči ob koncu proračunskega leta previsoka. Od teh relativnih zneskov in premajhne porabe odobrenih proračunskih sredstev, ki izhaja iz revizije odhodkov za kmetijstvo, bo odvisno, kolikšna bo lahko stopnja izkoriščenosti prejemkov, namenjenih EKJS.

PRILOGA

[pic]

[1] UL L 209, 11.8.2005, str. 1. Uredba, kakor je bila nazadnje spremenjena z Uredbo (ES) št. 320/2006 (UL L 58, 28.2.2006, str. 42).